കേരളത്തില് എത്ര കോണ്ഗ്രസുകാരുണ്ട്? സെമി കേഡര് സംവിധാനത്തിലേക്കു മാറുന്നതിന്റെ ഭാഗമായി കെപിസിസി കോണ്ഗ്രസ് ജനസംഖ്യാ രജിസ്റ്റര് തയാറാക്കുന്നു കോണ്ഗ്രസ് വീടുകള്, കോണ്ഗ്രസ് സൗഹൃദ വീടുകള് എന്നിങ്ങനെ തരംതിരിച്ചു സര്വേ ഡിസംബറോടെ രജിസ്റ്റര് തിരുവനന്തപുരം: കോണ്ഗ്രസിനെ പോലെ കുത്തഴിഞ്ഞ സംവിധാനമുള്ള ഒരു രാഷ്ട്രീയപാര്ട്ടി വേറെ കാണില്ല. ഈ പാര്ട്ടിയെ സെമി കേഡര് ശൈലിയില് കൊണ്ടുവരിക എന്ന ഉത്തരവാദിത്തമാണ് കെപിസിസി അധ്യക്ഷന് കെ സുധാകരനില് നിക്ഷിപ്തമായിരിക്കുന്നത്. പാര്ട്ടിയില് അദ്ദേഹത്തിന്റെ നേതൃത്വത്തില് പൊളിച്ചെഴുത്തലുകള് നടന്നു വരികയാണ്. ഇതിന്റെ ഭാഗമായി സംസ്ഥാനത്ത് എത്ര കോണ്ഗ്രസുകാരുണ്ട് എന്ന കണക്കെടുക്കുകയാണ് പാര്ട്ടി. സെമി കേഡര് സംവിധാനത്തിലേക്കു മാറുന്നതിന്റെ ഭാഗമായാ കെപിസിസി കോണ്ഗ്രസ് ജനസംഖ്യാ രജിസ്റ്റര് തയാറാക്കുന്നത്. സംസ്ഥാനത്തെ മുഴുവന് കോണ്ഗ്രസ് പ്രവര്ത്തകരുടെയും വിവരങ്ങള് അടങ്ങുന്നതാകും രജിസ്റ്റര്. പാര്ട്ടിയുടെ പുതിയ അടിസ്ഥാന ഘടകമായ യൂണിറ്റ് കമ്മിറ്റി സിയുസി രൂപീകരണത്തിനു മുന്നോടിയായി ഡിസിസികള് വീടുകള് കയറി സര്വേ നടത്തുന്നുണ്ട്. ഇതില് നിന്നാണു രജിസ്റ്ററിനുള്ള വിവരങ്ങള് ശേഖരിക്കുന്നത്. ഇവ ഡിജിറ്റൈസ് ചെയ്യും. കോണ്ഗ്രസ് വീടുകള്, കോണ്ഗ്രസ് സൗഹൃദ വീടുകള് എന്ന രീതിയിലാണ് പാര്ട്ടി അനുകൂല വീടുകള് തരംതിരിക്കുന്നത്. മുഴുവന് അംഗങ്ങളും പാര്ട്ടി അനുഭാവികളോ പ്രവര്ത്തകരോ ആയ വീടുകളാണു കോണ്ഗ്രസ് വീടുകള്. വീട്ടിലെ ഒരംഗമെങ്കിലും പാര്ട്ടി അനുഭാവിയെങ്കില് കോണ്ഗ്രസ് സൗഹൃദ വീട്. ഡിസംബറോടെ രജിസ്റ്റര് തയാറാകുമെന്നാണു പ്രതീക്ഷ. നേരത്തെ ഡിസിസി അധ്യക്ഷന്മാരെ നിയമിച്ചതിന് പിന്നാലെ ഓരോ ശൈലിയിലാണ് കോണ്ഗ്രസ് പ്രവര്ത്തനം നടത്തി വരുന്നത്. ഡിസിസി പ്രസിഡന്റുമാര്ക്ക് 6 മാസം പ്രബേഷന്നാണ് ഏര്പ്പെടുത്തിയിരിക്കുന്നത്. ഡിസിസി യോഗത്തിനെത്താത്തവര്ക്കു കാരണം കാണിക്കല് നോട്ടിസ്. പ്രവര്ത്തകര്ക്കു പരിചയമില്ലാത്ത അച്ചടക്കത്തിന്റെ പുതുവഴികളിലൂടെ നടക്കാനുള്ള ശ്രമത്തിലാണ് കോണ്ഗ്രസ്. പുതിയ കെപിസിസി നേതൃത്വം സംസ്ഥാനത്ത് 3 സര്വേകള് നടത്തിയ ശേഷമാണ് മാര്ഗരേഖ തയാറാക്കിയത്. നെയ്യാറില് നടന്ന ഡിസിസി പ്രസിഡന്റുമാരുടെ ക്യാംപിലാണ് ആറു മാസം പ്രബേഷന് കാലം സംസ്ഥാന കോണ്ഗ്രസ് നേതൃത്വം പ്രഖ്യാപിച്ചത്. ആറു മാസത്തെ പ്രവര്ത്തനം വിലയിരുത്തിയാകും പുതിയ ഡിസിസി പ്രസിഡന്റുമാര് തുടരണോ എന്നു പാര്ട്ടി തീരുമാനിക്കുക. പിന്നീട് കോഴിക്കോട് നടന്ന ഡിസിസി നേതൃയോഗത്തില് കെപിസിസി പ്രസിഡന്റ് കെ.സുധാകരന് ആ തീരുമാനം പരസ്യമാക്കി. മികച്ച പ്രവര്ത്തനം നടത്താത്ത ഡിസിസി പ്രസിഡന്റുമാരെ ആറു മാസം കഴിഞ്ഞാല് മാറ്റും. നിഷ്ക്രിയനായ ഒരു ഡിസിസി പ്രസിഡന്റ് ആറു മാസത്തിനപ്പുറം ആ സ്ഥാനത്തു തുടരില്ല എന്നു സുധാകരന് പ്രഖ്യാപിച്ചു. ഇത് എല്ലാ ഘടകങ്ങളിലും ബാധകമാണ് എന്നും എല്ലാ ഭാരവാഹികളുടെയും പ്രവര്ത്തനം വിലയിരുത്താന് സമിതികളുണ്ടാവുമെന്നും സുധാകരന് പറഞ്ഞു. പണിയെടുക്കാതെ ഭാരവാഹിത്വം അലങ്കാരമായി കൊണ്ടുനടക്കുന്നവര് ഇനി വേണ്ടെന്നാണ് നേതൃത്വത്തിന്റെ തീരുമാനം. കോണ്ഗ്രസ് യോഗങ്ങളില് ഹാജര് നിര്ബന്ധമാക്കാനും തീരുമാനമെടുത്തു. ഇതിനു പിന്നാലെ കോഴിക്കോട് ചേര്ന്ന പോഷകസംഘടനാ ജില്ലാ ഭാരവാഹികളുടെ യോഗത്തില് പങ്കെടുക്കാത്തവര്ക്കു ഡിസിസി നേതൃത്വം കാരണം കാണിക്കല് നോട്ടിസ് അയച്ചു. പാര്ട്ടിയുടെയും പോഷക സംഘടനകളുടെയും എല്ലാ യോഗങ്ങളിലും ഹാജര് നിര്ബന്ധമാക്കാനും തുടര്ച്ചയായി വിട്ടുനില്ക്കുന്നവരെ സ്ഥാനങ്ങളില്നിന്നു നീക്കാനും നേതൃത്വം കര്ശന നിര്ദ്ദേശം നല്കി. പോഷക സംഘടനകളുടെ ഓരോ മാസത്തെയും പ്രവര്ത്തന റിപ്പോര്ട്ട് ഡിസിസിക്കു സമര്പ്പിക്കണം. ഇതില് ഓരോ ഭാരവാഹിയുടെയും പ്രവര്ത്തനങ്ങള് സൂചിപ്പിക്കണം. സദസ്സിലേക്കാള് ആളുകള് വേദിയില് നിറയുന്ന കോണ്ഗ്രസ് പരിപാടികള് ഇനി ഉണ്ടാകരുത് എന്നാണ് സംസ്ഥാന നേതൃത്വം നല്കിയ നിര്ദ്ദേശം. നേതൃയോഗങ്ങളുടെ സദസ്സിലും ഭാരവാഹികള് അല്ലാത്തവര് വേണ്ട ഭാരവാഹികള് നിര്ബന്ധമായും ഉണ്ടാവുകയും വേണം. കഴിഞ്ഞ ദിവസം കോഴിക്കോട് കെപിസിസി പ്രസിഡന്റ് ഉദ്ഘാടനം ചെയ്ത ഡിസിസി നേതൃയോഗം ഈ മാറ്റങ്ങള്ക്കു തുടക്കമിട്ടു. വേദിയില് കെപിസിസി പ്രസിഡന്റ് ഉള്പ്പെടെ 12 പേര് മാത്രം. കെപിസിസി സെക്രട്ടറിമാര്ക്കു വരെ സദസ്സിലായിരുന്നു സ്ഥാനം. സദസ്സിലെ കസേരകളില് സംസ്ഥാന ഭാരവാഹികളുടെ പേരും മറ്റുള്ളവരുടെ ക്രമനമ്ബരും രേഖപ്പെടുത്തിയിരുന്നു. കെപിസിസി, ഡിസിസി ഭാരവാഹികള്, ബ്ലോക്ക്, മണ്ഡലം പ്രസിഡന്റുമാര്, പോഷകസംഘടനാ ജില്ലാ പ്രസിഡന്റുമാര് എന്നിവരാണു യോഗത്തില് പങ്കെടുത്തത്. ഇവരുടെ പേരും ക്രമനമ്ബറും രേഖപ്പെടുത്തിയ പട്ടിക റജിസ്ട്രേഷന് കൗണ്ടറിലുണ്ടായിരുന്നു. രജിസ്റ്റര് ചെയ്യുമ്ബോള് ക്രമനമ്ബര് അറിയിക്കും. യോഗത്തില് പങ്കെടുക്കാത്ത ഭാരവാഹികളുടെ ക്രമനമ്ബര് രേഖപ്പെടുത്തിയ കസേരകള് ഒഴിഞ്ഞുകിടന്നു. പങ്കെടുക്കേണ്ട 293 പേരില് 26 പേര് എത്തിയില്ല. ഇതില് 12 പേര് അവധിക്ക് അപേക്ഷിച്ചിരുന്നു. മറ്റുള്ളവര്ക്കു കാരണം കാണിക്കല് നോട്ടിസ് അയയ്ക്കും. മറുപടി തൃപ്തികരമല്ലെങ്കില് നടപടിയെടുക്കും. പരിപാടികള്ക്ക് സ്വന്തം പേരില് അഭിവാദ്യം അര്പ്പിച്ചുള്ള ഫ്ളെക്സുകള് നേതാക്കള് വയ്ക്കരുത് എന്നു കര്ശന നിര്ദേശമുണ്ട്. സ്വന്തം ഫ്ളെക്സ് സ്ഥാപിച്ചല്ല നേതാവാകേണ്ടത് എന്നു ജില്ലാ നേതൃയോഗങ്ങളില് സുധാകരന് ഭാരവാഹികളെ ഓര്മിപ്പിക്കുന്നു. ബൂത്ത് കമ്മിറ്റികളുടെ കീഴില് പുതുതായി രൂപീകരിക്കുന്ന കോണ്ഗ്രസ് യൂണിറ്റ് കമ്മിറ്റികളുടെ ഉദ്ഘാടനവുമായി ബന്ധപ്പെട്ടു തയാറാക്കുന്ന പ്രചാരണ ബോര്ഡുകളില് മഹാത്മാ ഗാന്ധിയുടെ ചിത്രം മാത്രം മതിയെന്നാണു നിര്ദ്ദേശം. സ്വാതന്ത്ര്യത്തിന്റെ 75ാം വാര്ഷികവുമായി ബന്ധപ്പെട്ടുള്ള പരിപാടികളുടെ ബോര്ഡുകളിലും സ്വാതന്ത്ര്യസമര സേനാനികളുടെ ചിത്രം മാത്രം മതിയെന്നാണു നിര്ദ്ദേശം. ഒരു വര്ഷം നീളുന്ന പരിപാടികളുടെ സംസ്ഥാനതല ഉദ്ഘാടനത്തിനു വേണ്ടി തയാറാക്കിയ പോസ്റ്ററുകളില് സ്വാതന്ത്ര്യസമരവുമായി ബന്ധപ്പെട്ട ചിത്രങ്ങളാണ് ഉള്ളത്. പാര്ട്ടി പരിപാടികളുമായി ബന്ധപ്പെട്ടു പ്രാദേശിക കമ്മിറ്റികള് തയാറാക്കുന്ന പ്രചാരണ ബോര്ഡുകളില്നിന്ന് നേതാക്കളുടെ ചിത്രങ്ങള് പരമാവധി ഒഴിവാക്കണമെന്നു ഡിസിസി പ്രസിഡന്റുമാരുടെ പരിശീലന ക്യാംപില് കെപിസിസി നേതൃത്വം നിര്ദ്ദേശം നല്കിയിരുന്നു. പാര്ട്ടി ഭരിക്കുന്ന സഹകരണ സ്ഥാപനങ്ങളിലെ നിയമനങ്ങള് പാര്ട്ടി നേതൃത്വം തീരുമാനിക്കും. സഹകരണ മേഖല നിയന്ത്രിക്കാന് അഞ്ചംഗ സമിതിയെ നിയമിക്കും. പാര്ട്ടിക്കു വഴങ്ങാത്ത സഹകാരികളെ വച്ചുപൊറുപ്പിക്കില്ലെന്നു സുധാകരന് പരസ്യമായി പ്രഖ്യാപിച്ചു. 40 വര്ഷത്തോളമായി ഒരു വ്യക്തി തന്നെ പ്രസിഡന്റായിരിക്കുന്ന സഹകരണ സ്ഥാപനങ്ങളുണ്ട് എന്നു സുധാകരന് പറയുന്നു. ഇനി ഇത് അനുവദിക്കില്ല. പാര്ട്ടി ഭരിക്കുന്ന സഹകരണ സ്ഥാപനങ്ങളില് പാര്ട്ടിക്കുവേണ്ടി കഷ്ടപ്പെടുന്ന പ്രവര്ത്തകര്ക്കു ജോലി നല്കണം. തദ്ദേശ സ്ഥാപനങ്ങള്ക്കായും പ്രത്യേക സമിതിയെ നിയോഗിക്കും. തദ്ദേശ സ്ഥാപനങ്ങളുടെ തിരഞ്ഞെടുപ്പ് ഏകോപനവും സ്ഥാനാര്ത്ഥി നിര്ണയവും മുതല് ഭരണസമിതിയുടെ പ്രവര്ത്തനം വരെ ഈ സമിതി നിയന്ത്രിക്കും. പാര്ട്ടി അച്ചടക്കം സംബന്ധിച്ച പരാതികള്ക്കായി കണ്ട്രോള് കമ്മിഷന് ഉണ്ടാവും. പാര്ട്ടി ഫണ്ടിനായി എംപിമാര്, എംഎല്എമാര്, തദ്ദേശ സ്ഥാപനങ്ങളിലെയും സഹകരണ സ്ഥാപനങ്ങളിലെയും ഭരണസമിതി അംഗങ്ങള് എന്നിവര് ലെവി നല്കണം. ജോലിയുള്ളവരില്നിന്നു ലെവി പിരിക്കാം എന്ന നിര്ദ്ദേശം പരിഗണനയിലുണ്ട്. കോണ്ഗ്രസ് യൂണിറ്റ് കമ്മിറ്റികളില് വഴിയുള്ള ഫണ്ട് സമാഹരണവും ലക്ഷ്യമിടുന്നു. പരിശീലനം ലഭിച്ച മുഴുവന് സമയ പ്രവര്ത്തകര്ക്കു വേതനം നല്കണമെന്നും നിര്ദേശമുണ്ട്. പ്രവര്ത്തകര് പരസ്യ മദ്യപാനത്തില്നിന്നു വിട്ടുനില്ക്കണം എന്നാണു നിര്ദ്ദേശം. ഇതു ലംഘിക്കുന്നവരെ ഭാരവാഹിത്വത്തില്നിന്ന് ഒഴിവാക്കും. ചീട്ടുകളി, ചൂതാട്ടം എന്നിവ നടക്കുന്ന കേന്ദ്രങ്ങളിലെ സന്ദര്ശനം ഒഴിവാക്കണം. മറ്റു പാര്ട്ടികളില് ഉള്ളവരുമായി സൗഹൃദമുണ്ടാവുന്നതില് തെറ്റില്ല. പക്ഷേ അതു സ്വന്തം പാര്ട്ടിയുടെ വളര്ച്ചയ്ക്കു തടസ്സമാണെങ്കില് ഒഴിവാക്കണം. ഭീഷണിപ്പെടുത്തിയുള്ള പിരിവ്, വ്യക്തിപരമായ പിരിവ് എന്നിവ പാടില്ല. ബൂത്ത് കമ്മിറ്റികള്ക്കു കീഴില് രൂപീകരിക്കുന്ന യൂണിറ്റ് കമ്മിറ്റികളാകും കോണ്ഗ്രസ് യൂണിറ്റ് കമ്മിറ്റിസിയുസി ഇനി കോണ്ഗ്രസിലെ ഏറ്റവും താഴേത്തട്ടിലുള്ള ഘടകം. 14 ജില്ലകളിലെ തിരഞ്ഞെടുത്ത പഞ്ചായത്തുകളില് യൂണിറ്റ് കമ്മിറ്റികള്ക്ക് ഗാന്ധിജയന്തി ദിനത്തില് തുടക്കമായിരുന്നു. 15 മുതല് 20 വരെ വീടുകള്ക്ക് ഒരു കോണ്ഗ്രസ് യൂണിറ്റ് എന്ന രീതിയിലാണ് കമ്മിറ്റികള് രൂപീകരിക്കുന്നത്. ഇതിനു മുന്നോടിയായി മാതൃകാ പഞ്ചായത്തുകളിലെ ഓരോ ബൂത്ത് പരിധിയിലെയും കോണ്ഗ്രസ് കുടുംബങ്ങളുടെ വിവരങ്ങള് ശേഖരിക്കാനുള്ള സര്വേ നടത്തി. Stories you may Like